UMongameli Mugabe Uvula iPhalamende Yesitshiyagalolunye
Ekhuluma kulumkhosi uMongameli Mugabe uthe uhulumende wakhe uzimisele ukusebenzelana lamazwe ake ambekela yena labanye bakhe izijeziso zenotho.
HARARE — UMongameli Robert Mugabe uvule okusemthethweni isigaba sakuqala sedale lephalamende yesitshiyagalombili lapho aveze ukuba uhulumende wakhe uzimisele ukusebenzelana lamazwe ake ambekela yena labanye bakhe izijeziso zenotho. UMugabe ugcizelele njalo udaba lokuqiniswa kohlelo lokunikeza abensundu amandla kwezomnotho. Uqhubeke ethi kumele uhulumende omutsha lo asebenze gadalala ukutshutshisa inhlelo eziphathelene lokunikezwa kukazulu amandla kwezomnotho UMugabe, oseleminyaka elitshumi wabekelwa izijeziso zomnotho,uthi eleZimbabwe lizimisele ukusebenzelana labakwamanye amazwe ethi kazisuswe lezo zijeziso ezabekelwa yena labanye bakhe. Uveze njalo ukuba uhulumende omutsha lo uzaqakathekisa ukuvuselelwa kwamankampani kahulumende ukuze asebenze ngendlela engenisa inzuzo kiwo. Uhulumende wakhe akayikuvumela ukungathembeki ngakho uzaqinisa ingatsha ebeziqhuba umsebenzi wokulwisana lokungathembeki kutsho uMugabe. Ephalamende yesikhombisa edluleyo, uMugabe uke waluthinta udaba lokulungiswa kwama Bill afana leye Constituency Development Fund Bill, kodwa lokhe lingakabi ngumthetho, lalamuhla lokhe likhulunywa ngalo kodwa lingakabi ngumthetho. Wengeze wathi uhulumende usezasungula isikhwama esithiwa yi Zimbabwe Public Service Investment Trust esizaphathisa izisebenzi zikahulumende ukuba ziphatheke lazo kunhlelo zokunikezwa kwamandla kwezomnotho kuzulu. Isimanga yikuba uMugabe utshele idale ukuba umumo kwezamandla kagetsi usuguqukile ngesikhathi uzulu ekhala ngoba ethi lokhe usiba mubi, inengi lingawatholi sikhathi sonke lamagetsi ikakhulu eHarare. UMugabe onikwe inhlonipho ye 21 Gun Salute uveze njalo ukuba kumele uhulumende athuthukise indlela zokutholisa uzulu we Harare lako Bulawayo amanzi aneleyo njalo ehlanzekile. Uthi manengi amabill okumele kukhulunywe ngawo okufana lele Land Commission, Public Private Partnership, ele Border Post Authority kanye lele Sovereignity Wealth Fund. Uthi uhlangothi lwezemigodi lona lukhangalelwe ukuphathisa kundaba zokuthuthukisa umnotho welizwe kanye lokuvuselelwa kwamankampani elizweni. Amalunga ecele le MDC edale lePhalamende kanye le Senate, akhokhelwa nguMnumzana Morgan Tsvangirayi wona abengekho ikanti abecele le MDC ekhokhelwa ngu Proffessor Welshman Ncube bona baze kulomkhosi.